Jumbo (pilem 2025)

Jumbo adolah pilem pantasi patualangan animasi Indonesia tahun 2025 nan disutradarai dek Ryan Adriandhy dalam debut panyutradaraanyo, dari skenario nan ditulihnyo basamo Widya Arifianti. Pilem ko manampilkan suaro Pangeran Poetiray sabagai Don, surang anak laki-laki nan mancubo mamentasan drama di sabuah panunjuakan bakat sasudah inyo diremehan dek kawan-kawannyo.

 Sinopsis 
Jumbo mancaritoan tantang surang anak yatim piatu baumua 10 tahun banamo Don. Inyo acok diremehan dek karano badannyo gapuak. Don mampunyoi sabuah buku paninggalan urang tuonyo nan baisi jo carito ajaib bagambar. Buku tu indak hanyo manjadi kanangan, tapi juo manjadi sumber inspirasi jo palarian bagi Don dari dunia nan taraso indak basahabat.

Don mancubo mambuktian kamampuannyo jo maikuiki ajang pancarian bakat, di mano inyo barencana untuak mamentasan drama pangguang nan caritonyo dari buku paninggalan urang tuonyo tu, tapi buku tu di cilok dek surang kawanb nan mambuek Don putus asa. Untuangnyo, Don salalu mandapek dukuangan dari Inyiaknyo sarato kawan-kawan nan lain. Sahinggo akhianyo Don dapek mamentasan dramanyo.

 Tokoh 
Don
Pangisi suaro: Prince Poetiray (Den Bagus Satrio Sasono sabagai Don baumua 4 tahun.)
Anak laki-laki nan suko mambaco buku dongeang paninggalan urang tuonyo. Don acok diremehan dek karano badannyo nan gapuak. Inyo ingin mamentasan sabuah drama badasarkan buku dongeang tu.
Nurman
Pangisi suaro: Yusuf Özkan
Kawan dakek Don nan salalu elok jo siap sadio. Inyo manjadi pangumbalo 3 ikua kambiang punyo tuonyo nan masiang-masiang banamo Mbek, Mbeek, dan Mbeeek.
Maesaroh "Mae"
Pangisi suaro: Graciella Abigail
Kawan Don nan lain, nan acok manangahi Don jo Nurman katiko batangka.
Maria "Meri"
Pangisi suaro: Quinn Salman
Kawan Don dari dunia arawah.
Atta
Pangisi suaro: Muhammad Adhiyat
Anak nan acok maremehan Don.
Amak Don
Pangisi suaro: Bunga Citra Lestari
Ayah Don
Pangisi suaro: Ariel "Noah"
Inyiak Don
Pangisi suaro: Ratna Riantiarno

 Produksi 
Pilem Jumbo mulai diproduksi pado April 2020 nan didukuang dek 200 urang kreator di bawah rumah produksi Visinema Pictures. Pado November 2021, Visinema Pictures maluncuan tampilan patamo dari pilem ko jo pilemnyo dipakiroan akan dirilis pado tahun 2023. Sabuah cuplikan ekslusif diputa di Festival Pilem Asia Jogja-NETPAC ka-19 pado 4 Desember 2024. Baru pado 31 Maret 2025, pilem Jumbo dirilis batapekan jo libur hari rayo Idul Fitri.

 Panarimoan 
Dalam 7 hari panayangannyo di bioskop, pilem Jumbo bahasia mandapekan 1 juta panonton, nan manjadiannyo pilem talaris nomor 3 pado tahun 2025 sarato pilem animasi paliang banyak ditonton sapanjang maso. Hinggo patangan April, pilem tu alah ditonton labiah dari 3 juta panonton. Salain di Indonesia, pilem ko juo akan di puta di babagai nagara takah Malaysia, Singapua, Brunei, Rusia, Ukraina, nagara-nagara Baltik, sarato nagara-nagara di Asia Tangah mulai Juni 2025.

 Rujuakan 

Kategori:Pilem Visinema
Kategori:Pilem animasi Indonesia